title: عبد لجبار لوزير
text: عبد لجبّار لوزير (خلاق ف مراكش ف 1932و توفّا ف 2 شتنبر 2020 ف مراكش) ممتّيل مسرحي مغريبي كان من رّواد د لمسرح ف لمغريب و من نّاس لّي وضعو سّاس ديال بزّاف ديال لفراقي د لمسرح ف مراكش مع سميات خرين بحال محمد بلقاس.
  
  عبد لجبار لوزير متل حتا ف بزاف د لأعمال ف تّلفازا و سّينيما. كان لعمل لّخر ديالو لّي لقا نجاح كبير ف لمغريب هو مسلسل "دار الورثة" لّي داز ف لقناة لمغريبية لّولا ف 2010.
  
  حياتو 
  عبد لجبار ولد درب لݣزا ف رياض لعروس ف مراكش. كبر ف عائيلة على قدّها بحيت بّاه كان كايخدم خرّاز و من بعد خدم ف لفلاحة و تاكسّابت. كبر عبد الجبار ف لمدينة لقديمة د مرّاكش و ما كمّلش قرايتو، بدا صّنعة بكري و خدم ف دّباغة و تانجّارت.
  
  فاش وصل ل 15 لعام تقيّد ف لكوكاب لمرّاكشي (ف نفس لعام لّي تأسّسات فيه لفرقة ف 1948) و لعب ݣارديان ديال لفرقة د جونيور.
  
  عبد الجبار بدا لمسرح مع لفرقة د "الأطلس الشعبي" لّي كان كايسيرها مولاي عبد الواحد حسنين. أول مسرحية ديالو كانت هي "الفاطمي و الضاوية" ف 1951 لّي لعبها معا محمد بلقاس، و هي لمسرحية كانت تعرضات قدام لماليك محمد لخاميس ف قصر لباهية ف مراكش ف 1957.
  
  عبد الجبار لوزير كان ناشط ف لحركة لوطنية يامات لستيعمار و تحبس من بعد ما تّنفا محمد لخاميس ف 1953. كان تّحبس ف حبس لعلو ف رّباط و تمّا تعلّم لقراية و لكتابة على يد مقاومين كانو معاه ف لحبس. من بعد لستيقلال خدم مردة ف لقوات لموساعيدة ل مدة 4 سنسن قبل ما يخرج منها و يتفرّغ ل لكاريير ديالو ف لمسرح و تّمتيل.
  
  مع بلقاس، شكّلو بجوج تونائي فوكاهي و كانو كايقدّمو عروض تونائية كوميدية.
  
  عبد الجبار توفا ف 2 شتنبر 2020 من بعد ما قاسا عوام طويلة مع مرض سّكار.
  
  لأعمال ديالو
  
  لمسرح 
  
   الفاطمي و الضاوية (1951) - فرقة الأطلس الشعبي.
   أنا مزاوك ف الله.
   سيدي قدور العلمي.
   الزواج بالحيلة (1977).
   غلطة أم.
   الشلح و العساس.
   وليدات جامع لفنا.
   الحراز (1968) - إخراج الطيب الصديقي.
   حمان المهزلة.
  
  تلفازا 
  
   دار الورثة - مسلسل (2010).
   ولد مو - فيلم تيليفيزيوني (2009).
  
  سينيما 
  
   لورنس العرب (1962) - إخراج ديفيد لين.
   عندما تنضج الثمار.
   حلاق درب الفقراء (1982) - إخراج محمد الرݣاب.
   فرسان المجد.
   عبدو عند الموحدين.
  
  عيون لكلام 
  
  بيوغرافيا د رجال
  مومتيلين د لأفلام مغاربا
  مومتيل مسراحي مغريبي
  مومتيلين د تلفازة مغاربا
  زيادة 1928
  وفيات 2020
  مقالة ب جودة مابيهاش (تصنيف د إحصائيات لمينحة د 2023)
  ناس تزادو ف مراكش
  ناس توفاو ف مراكش